CELEX: 32022R1216
Language: mt
Date: 2022-07-08 00:00:00
Title: Regolament ta’ Implimentazzjoni tal-Kummissjoni (UE) 2022/1216 tat-8 ta’ Lulju 2022 li jidderoga fir-rigward tas-sena 2022 mir-Regolamenti ta’ Implimentazzjoni (UE) Nru 809/2014, (UE) Nru 180/2014, (UE) Nru 181/2014, (UE) 2017/892, (UE) 2016/1150, (UE) 2018/274, (UE) Nru 615/2014 u (UE) 2015/1368 fir-rigward ta’ ċerti verifiki amministrattivi u fuq il-post, applikabbli fil-qafas tal-Politika Agrikola Komuni u li jemenda r-Regolament ta’ Implimentazzjoni (UE) 2021/725

15.7.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 188/49
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2022/1216
         tat-8 ta’ Lulju 2022
         li jidderoga fir-rigward tas-sena 2022 mir-Regolamenti ta’ Implimentazzjoni (UE) Nru 809/2014, (UE) Nru 180/2014, (UE) Nru 181/2014, (UE) 2017/892, (UE) 2016/1150, (UE) 2018/274, (UE) Nru 615/2014 u (UE) 2015/1368 fir-rigward ta’ ċerti verifiki amministrattivi u fuq il-post, applikabbli fil-qafas tal-Politika Agrikola Komuni u li jemenda r-Regolament ta’ Implimentazzjoni (UE) 2021/725
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1306/2013 tal-Parlament Ewropew u tal-Kunsill tas-17 ta’ Diċembru 2013 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolamenti tal-Kunsill (KEE) Nru 352/78, (KE) Nru 165/94, (KE) Nru 2799/98, (KE) Nru 814/2000, (KE) Nru 1290/2005 u (KE) Nru 485/2008 (1), u b’mod partikolari l-Artikolu 62(2) tiegħu,
         Wara li kkunsidrat ir-Regolament (UE) Nru 228/2013 tal-Parlament Ewropew u tal-Kunsill tat-13 ta’ Marzu 2013 li jistabbilixxi miżuri speċifiċi għall-agrikoltura fir-reġjuni ultraperiferiċi tal-Unjoni u li jħassar ir-Regolament tal-Kunsill (KE) Nru 247/2006 (2), u b’mod partikolari l-Artikolu 8 u l-Artikolu 18(1), it-tieni subparagrafu tiegħu,
         Wara li kkunsidrat ir-Regolament (UE) Nru 229/2013 tal-Parlament Ewropew u tal-Kunsill tat-13 ta’ Marzu 2013 li jistabbilixxi miżuri speċifiċi għall-agrikoltura favur il-gżejjer minuri fil-baħar Eġew u li jħassar ir-Regolament tal-Kunsill (KE) Nru 1405/2006 (3), u b’mod partikolari l-Artikolu 7, l-Artikolu 11(3) u l-Artikolu 14(1), it-tieni subparagrafu tiegħu,
         Billi:
         
                     (1)
                  
                  
                     Minħabba l-pandemija tal-COVID-19 u l-miżuri li l-Istati Membri daħħlu fis-seħħ biex jindirizzawha, kien hemm diffikultajiet amministrattivi fl-Istati Membri kollha fir-rigward tal-ippjanar u tal-eżekuzzjoni tal-verifiki f’waqthom fuq il-post skont l-għadd rikjest. Dawk id-diffikultajiet għandhom ir-riskju li t-twettiq tal-verifiki u l-pagament tal-għajnuna sussegwenti jieħdu fit-tul. Fl-istess ħin, il-bdiewa huma vulnerabbli għat-tfixkiliet ekonomiċi li kkawżat il-pandemija u qegħdin iġarrbu diffikultajiet finanzjarji u problemi ta’ fluss tal-flus.
                  
               
                     (2)
                  
                  
                     Fid-dawl tan-natura bla preċedent ta’ dawk iċ-ċirkostanzi, il-Kummissjoni adottat ir-Regolamenti ta’ Implimentazzjoni tal-Kummissjoni (UE) 2020/532 (4) u (UE) 2021/725 (5) sabiex dawk id-diffikultajiet jittaffew billi tingħata deroga minn Regolamenti ta’ Implimentazzjoni differenti applikabbli fil-qasam tal-Politika Agrikola Komuni fir-rigward ta’ ċerti verifiki amministrattivi u fuq il-post f’termini taż-żmien u tal-għadd tagħhom. Meta titqies l-estensjoni tad-diffikultajiet minħabba l-kontinwazzjoni tal-pandemija tal-COVID-19 fl-2022, jixraq li jiġu previsti wkoll miżuri simili fis-sena 2022.
                  
               
                     (3)
                  
                  
                     Ir-Regolament ta’ Implimentazzjoni tal-Kummissjoni (UE) Nru 809/2014 (6) jistabbilixxi regoli dwar, inter alia, iż-żmien tal-verifiki fuq il-post u r-rati ta’ kontroll ta’ ċerti verifiki fuq il-post fis-sistema integrata, inkluż għall-iskemi ta’ għajnuna għall-annimali. Barra minn hekk, dak ir-Regolament jinkludi regoli dwar il-verifiki fuq il-post relatati mal-kriterji ta’ eliġibbiltà, mal-impenji u ma’ obbligi oħra fir-rigward tal-applikazzjonijiet għall-għajnuna għall-bhejjem u t-talbiet għall-pagament skont il-miżuri ta’ appoġġ relatati mal-annimali, tar-rati ta’ kontroll għall-miżuri tal-iżvilupp rurali mhux relatati maż-żona u mhux relatati mal-annimali, u tar-rati ta’ kontroll minimi relatati mal-kundizzjonalità.
                  
               
                     (4)
                  
                  
                     L-Artikoli 24(4), 48(5), 49(1), 52(1), 60(2) u 71(3) tar-Regolament ta’ Implimentazzjoni (UE) Nru 809/2014 jistabbilixxu ċerti regoli li l-awtorità kompetenti trid tosserva biex twettaq il-verifiki amministrattivi jew fuq il-post. Fid-dawl taċ-ċirkostanzi kkawżati mill-pandemija tal-COVID-19, jixraq li jitħeġġeġ it-twettiq ta’ dawn il-verifiki bit-telerilevament u bl-użu ta’ teknoloġiji ġodda bħas-sistemi tal-ajru mingħajr bdot abbord, ir-ritratti ġeottaggjati, ir-riċevituri tas-sistema globali ta’ navigazzjoni bis-satellita (GNSS) ikkombinati mas-Sistema Ewropea ta’ Navigazzjoni b’Kopertura Ġeostazzjonarja (EGNOS) u ma’ Galileo, id-data miġbura mis-satelliti ta’ Copernicus Sentinels u dokument ta’ sostenn rilevanti ieħor li għandu jintuża biex tiġi vverifikata l-konformità mal-kriterji tal-eliġibbiltà, mal-impenji jew ma’ obbligi oħra għall-iskema ta’ għajnuna jew il-miżura ta’ appoġġ ikkonċernata kif ukoll il-konformità mar-rekwiżiti u mal-istandards rilevanti għall-kundizzjonalità.
                  
               
                     (5)
                  
                  
                     L-Artikoli 26(4) u 42(1) tar-Regolament ta’ Implimentazzjoni (UE) Nru 809/2014 jinkludu regoli dwar il-verifiki fuq il-post biex ikun żgurat li l-kriterji kollha ta’ eliġibbiltà, l-impenji u obbligi oħra jkunu ssodisfati u jkopru l-annimali kollha li għalihom ikunu tressqu l-applikazzjonijiet għall-għajnuna jew it-talbiet għall-pagament skont l-iskemi ta’ għajnuna għall-annimali, jew skont il-miżuri ta’ appoġġ relatati mal-annimali li għandhom jiġu ċċekkjati. Fid-dawl tas-sitwazzjoni attwali, jixraq li jkun previst li meta l-Istati Membri ma jkunux f’pożizzjoni li jwettqu dawk il-verifiki fuq il-post kif jeżiġu dawk id-dispożizzjonijiet u l-evidenza alternattiva ma tkunx disponibbli, l-Istati Membri jistgħu jiddeċiedu li jwettqu dawk il-verifiki fir-rigward tas-sena tat-talba 2022 jew tas-sena kalendarja 2022 fi kwalunkwe żmien tas-sena, dment li dawn xorta jkunu jippermettu l-verifika tal-kundizzjonijiet tal-eliġibbiltà.
                  
               
                     (6)
                  
                  
                     Bosta obbligi skont ir-Regolament (UE) Nru 1306/2013 fir-rigward tal-kundizzjonalità u skont ir-Regolament (UE) Nru 1307/2013 tal-Parlament Ewropew u tal-Kunsill (7) fir-rigward tal-iskemi ta’ għajnuna u tal-miżuri ta’ appoġġ relatati mal-annimali jiddependu fuq meded taż-żmien speċifiċi u differenzjati biex jintlaħqu, u għalhekk jeħtieġu li l-verifiki fuq il-post jitwettqu f’dawk l-oqfsa. Il-miżuri li daħħlu fis-seħħ l-Istati Membri biex jindirizzaw il-pandemija tal-COVID-19 jaffettwaw il-fattibbiltà li t-twettiq tal-verifiki meħtieġa fuq il-post isiru b’mod preċiż u fil-limitu taż-żmien li jikkorrispondi ma’ dawk l-obbligi. Xi tipi ta’ verifiki jistgħu wkoll ma jkunux possibbli li jitwettqu bl-użu ta’ teknoloġiji ġodda, li jissostitwixxu ż-żjarat fil-farm. Huwa għalhekk neċessarju li fir-rigward ta’ ċerti verifiki li jridu jitwettqu fl-2022, issir deroga mill-Artikoli 30 sa 33, 40a, 50, 52 u l-Artikolu 68(1) tar-Regolament ta’ Implimentazzjoni (UE) Nru 809/2014 u li jitnaqqsu r-rata minima tal-verifiki fuq il-post meta mqabbla mar-rati normali ta’ kontroll għall-iskemi ta’ għajnuna u għall-miżuri ta’ appoġġ relatati maż-żona u mal-annimali, il-miżuri ta’ żvilupp rurali minbarra dawk taħt is-sistema integrata ta’ amministrazzjoni u kontroll u l-obbligi tal-kundizzjonalità, rispettivament.
                  
               
                     (7)
                  
                  
                     Sabiex jinżamm l-effett preventiv tal-verifiki, l-obbligu previst fl-Artikolu 35 u fl-Artikoli 50(5) u 68(4) tar-Regolament ta’ Implimentazzjoni (UE) Nru 809/2014 biex jiżdiedu r-rati ta’ kontroll minħabba d-detezzjoni ta’ nonkonformitajiet sinifikanti matul il-verifiki mwettqa fis-sena preċedenti jeħtieġ li jinżamm għas-sena tat-talba 2022. Jenħtieġ li n-nonkonformitajiet sinifikanti misjuba matul il-verifiki fuq il-post fl-2021 jirrikjedu żieda fil-livell tal-verifiki fuq il-post għas-sena 2022. Għalhekk, l-Istati Membri li, bl-applikazzjoni tal-Artikolu 35 jew tal-Artikoli 50(5) jew 68(4) ta’ dak ir-Regolament, għandhom l-obbligu li jżidu r-rata ta’ kontroll fis-sena tat-talba 2022 u jiddeċiedu li japplikaw ir-rati ta’ kontroll imnaqqsa previsti f’dan ir-Regolament, jenħtieġ li japplikaw dawk iż-żidiet flimkien mar-rati ta’ kontroll imnaqqsa previsti f’dan ir-Regolament.
                  
               
                     (8)
                  
                  
                     Ir-Regolamenti ta’ Implimentazzjoni tal-Kummissjoni (UE) Nru 180/2014 (8) u (UE) Nru 181/2014 (9) jipprevedu r-rati ta’ kontroll għall-verifiki ta’ miżuri speċifiċi għall-agrikoltura fir-reġjuni ultraperiferiċi tal-Unjoni u fil-gżejjer minuri tal-Eġew. Minħabba l-miżuri li ddaħħlu fis-seħħ biex jindirizzaw il-pandemija tal-COVID-19 li jaffettwaw ukoll ir-reġjuni ultraperiferiċi tal-Unjoni u l-gżejjer minuri tal-Eġew, jixraq li jingħataw derogi minn dawk ir-Regolamenti billi tiġi estiża l-possibbiltà li jintużaw teknoloġiji ġodda bħala sorsi alternattivi ta’ evidenza fir-rigward tal-verifiki u tal-adattament tar-rati ta’ kontroll tal-verifiki fuq il-post għas-sena 2022. Madankollu, sabiex jinżamm l-effett preventiv tal-verifiki skont ir-Regolamenti ta’ Implimentazzjoni (UE) Nru 180/2014 u (UE) Nru 181/2014, jenħtieġ li jinżamm l-obbligu li tiżdied ir-rata ta’ kontroll f’konformità mal-Artikolu 59(5) tar-Regolament (UE) Nru 1306/2013. Għalhekk, l-Istati Membri li, bl-applikazzjoni tal-Artikolu 59(5) tar-Regolament (UE) Nru 1306/2013, għandhom l-obbligu li jżidu r-rata ta’ kontroll fis-sena tat-talba 2022 u jiddeċiedu rigward ir-rati ta’ kontroll imnaqqsa previsti f’dan ir-Regolament, jenħtieġ li japplikaw dawk iż-żidiet flimkien ma’ dawk ir-rati ta’ kontroll imnaqqsa.
                  
               
                     (9)
                  
                  
                     L-Artikolu 24 tar-Regolament ta’ Implimentazzjoni tal-Kummissjoni (UE) 2017/892 (10) jipprevedi li l-Istati Membri għandhom jiċċekkjaw, inkluż fuq il-post, il-kriterji tar-rikonoxximent tal-organizzazzjonijiet tal-produtturi jew tal-assoċjazzjonijiet tal-organizzazzjonijiet tal-produtturi fis-settur tal-frott u l-ħxejjex. Minħabba l-miżuri li ddaħħlu fis-seħħ biex jindirizzaw il-pandemija tal-COVID-19, jenħtieġ li l-verifiki fuq il-post rigward il-kriterji tar-rikonoxximent ma jkunux japplikaw fis-sena 2022.
                  
               
                     (10)
                  
                  
                     L-Artikolu 27(2) tar-Regolament ta’ Implimentazzjoni (UE) 2017/892 jiffissa l-kampjun għall-verifiki annwali fuq il-post għal mill-inqas 30 % tal-għajnuna totali li saret applikazzjoni għaliha. Minħabba l-miżuri li ddaħħlu fis-seħħ biex jindirizzaw il-pandemija tal-COVID-19, l-Istati Membri jaf ma jkunux jistgħu jissodisfaw dawn ir-rekwiżiti u għalhekk jenħtieġ li fis-sena 2022 jitħallew iwettqu perċentwal iżgħar minn dawk il-verifiki.
                  
               
                     (11)
                  
                  
                     L-Artikolu 27(7) ta’ dak ir-Regolament ta’ Implimentazzjoni (UE) 2017/892 jipprevedi li l-azzjonijiet implimentati fuq azjendi individwali ta’ membri ta’ organizzazzjonijiet tal-produtturi koperti mill-kampjun imsemmi fl-Artikolu 27(2) ta’ dak ir-Regolament għandhom ikunu soġġetti għal mill-inqas żjara waħda biex tiġi vverifikata l-eżekuzzjoni tagħhom. Minħabba l-miżuri li ddaħħlu fis-seħħ biex jindirizzaw il-pandemija tal-COVID-19, l-Istati Membri jaf ma jkunux jistgħu jissodisfaw dawn ir-rekwiżiti u għalhekk jenħtieġ li fis-sena 2022 ma jkunux soġġetti għar-rekwiżiti dwar il-frekwenza taż-żjarat fl-azjendi individwali tal-organizzazzjonijiet tal-produtturi.
                  
               
                     (12)
                  
                  
                     L-Artikolu 29(2) tar-Regolament ta’ Implimentazzjoni (UE) 2017/892 jipprevedi li l-verifiki tal-ewwel livell fuq l-operazzjonijiet tal-irtirar għandhom ikopru 100 % tal-kwantità tal-prodotti irtirati mis-suq, minbarra l-prodotti maħsuba għad-distribuzzjoni libera, li għalihom, skont l-Artikolu 29(3) ta’ dak ir-Regolament, l-Istati Membri jistgħu jivverifikaw perċentwal iżgħar, iżda mhux inqas minn 10 % tal-kwantitajiet ikkonċernati matul is-sena ta’ kummerċjalizzazzjoni ta’ kwalunkwe organizzazzjoni tal-produtturi. Minħabba l-miżuri li ddaħħlu fis-seħħ biex jindirizzaw il-pandemija tal-COVID-19, l-Istati Membri jaf ma jkunux jistgħu jissodisfaw dan ir-rekwiżit, u jenħtieġ li fis-sena 2022 jitħallew iwettqu perċentwal iżgħar tal-verifiki, iżda mhux inqas minn 10 % tal-kwantitajiet ikkonċernati matul is-sena ta’ kummerċjalizzazzjoni ta’ kwalunkwe organizzazzjoni tal-produtturi anki għal kull prodott irtirat ieħor, irrispettivament mid-destinazzjoni maħsuba tagħhom.
                  
               
                     (13)
                  
                  
                     L-Artikolu 30(3) tar-Regolament ta’ Implimentazzjoni (UE) 2017/892 jipprevedi li kull verifika għandha tinkludi kampjun li jirrappreżenta mill-inqas 5 % tal-kwantitajiet irtirati mill-organizzazzjoni tal-produtturi matul is-sena ta’ kummerċjalizzazzjoni. Minħabba l-miżuri li ddaħħlu fis-seħħ biex jindirizzaw il-pandemija tal-COVID-19, l-Istati Membri jaf ma jkunux jistgħu jissodisfaw dan ir-rekwiżit u jenħtieġ li fis-sena 2022 jitħallew jużaw kampjuni li jirrappreżentaw mill-inqas 3 % tal-kwantitajiet irtirati mill-organizzazzjoni tal-produtturi matul is-sena ta’ kummerċjalizzazzjoni 2020.
                  
               
                     (14)
                  
                  
                     Minħabba l-miżuri li ddaħħlu fis-seħħ biex jindirizzaw il-pandemija tal-COVID-19, se jibqa’ materjalment diffiċli għall-Istati Membri li fl-2022 iwettqu verifiki fuq il-post għall-applikazzjonijiet għall-għajnuna annwali, verifiki tal-ewwel u tat-tieni livell fuq l-operazzjonijiet ta’ rtirar u l-verifiki fuq il-ħsad bikri u n-nuqqas ta’ ħsad kif stabbilit fl-Artikoli 27(2) u (7), 29(2), 30(3) u 31(1) u (2) tar-Regolament ta’ Implimentazzjoni (UE) 2017/892 rispettivament. Għalhekk, jenħtieġ li l-Istati Membri jitħallew jiddefinixxu l-verifiki li huma ekwivalenti għall-verifiki fuq il-post bħar-ritratti ġeottaggjati, ir-ritratti datati, ir-rapporti datati ta’ sorveljanza bid-droni, il-verifiki amministrattivi jew il-vidjokonferenzi mal-benefiċjarji.
                  
               
                     (15)
                  
                  
                     Minħabba l-miżuri li ddaħħlu fis-seħħ biex jindirizzaw il-pandemija tal-COVID-19, se jibqa’ jkun materjalment diffiċli għall-Istati Membri biex fl-2022 iwettqu verifiki sistematiċi fuq il-post u bbażati fuq kampjuni, għall-operazzjonijiet appoġġati skont l-Artikoli 45 sa 52 tar-Regolament (UE) Nru 1308/2013 tal-Parlament Ewropew u tal-Kunsill (11). Għaldaqstant, ġiet introdotta deroga mill-Artikoli 32(1) u 42(3) tar-Regolament ta’ Implimentazzjoni tal-Kummissjoni (UE) 2016/1150 (12), kif diġà ġiet introdotta għas-snin finanzjarji 2020 u 2021, u jenħtieġ li din tinżamm fir-rigward tas-sena finanzjarja 2022 biex l-Istati Membri jkunu jistgħu jiddefinixxu kontrolli li huma ekwivalenti għall-verifiki sistematiċi fuq il-post, bħar-ritratti datati, ir-rapporti datati tas-sorveljanza bid-droni, il-verifiki amministrattivi jew il-vidjokonferenzi mal-benefiċjarji, u jiggarantixxu li qabel isiru l-pagamenti, ikunu rispettati r-regoli tal-leġiżlazzjoni relatata mal-programmi ta’ appoġġ fis-settur tal-inbid.
                  
               
                     (16)
                  
                  
                     Se jkun ukoll materjalment diffiċli għall-Istati Membri li jwettqu fir-rigward tas-sena finanzjarja 2022, u sal-iskadenzi stabbiliti mill-Artikolu 43(3) tar-Regolament ta’ Implimentazzjoni (UE) 2016/1150, il-verifiki sistematiċi fuq il-post għall-operazzjonijiet ta’ ħsad bikri appoġġati skont l-Artikolu 47 tar-Regolament (UE) Nru 1308/2013. Għalhekk, jenħtieġ li tiġi introdotta deroga biex tiġi posposta t-tlestija tal-verifiki sal-15 ta’ Settembru 2022.
                  
               
                     (17)
                  
                  
                     L-Artikolu 27(3) tar-Regolament ta’ Implimentazzjoni tal-Kummissjoni (UE) 2018/274 (13) jistabbilixxi l-għadd ta’ kampjuni tal-għeneb frisk li għandhom jittieħdu mill-vinji matul il-perjodu meta r-roqgħa art inkwistjoni tiġi maħsuda għall-istabbiliment tal-bank tad-data analitiku tad-data isotopika msemmi fl-Artikolu 39 tar-Regolament Delegat tal-Kummissjoni (UE) 2018/273 (14). F’każijiet meta l-miżuri li ddaħħlu fis-seħħ biex jindirizzaw il-pandemija tal-COVID-19 ikomplu jipprevjenu lill-Istati Membri milli jwettqu dawn il-verifiki, jenħtieġ li l-Istati Membri jitħallew jidderogaw mill-għadd minimu ta’ kampjuni.
                  
               
                     (18)
                  
                  
                     L-Artikolu 31(2), il-punt (b) tar-Regolament ta’ Implimentazzjoni (UE) 2018/274 jipprevedi li l-Istati Membri għandhom iwettqu verifiki annwali fuq il-post lil mill-inqas 5 % tal-vitikulturi identifikati fir-reġistru tal-vinji kollha. Minħabba li l-miżuri li ddaħħlu fis-seħħ biex jindirizzaw il-pandemija tal-COVID-19 għadhom jipprevjenu t-twettiq ta’ dawn il-verifiki f’diversi Stati Membri li jipproduċu l-inbid, dan il-perċentwal jenħtieġ li jitnaqqas għas-sena 2022. Għall-istess raġuni, jenħtieġ li fis-sena 2022 l-Istati Membri jitħallew jissospendu temporanjament il-verifiki sistematiċi fuq il-post imsemmija fl-Artikolu 31(2), il-punt (c), ta’ dak ir-Regolament li għandhom jitwettqu fiż-żoni mħawlin bid-dwieli li mhuma inklużi fl-ebda fajl tal-vitikultur.
                  
               
                     (19)
                  
                  
                     Fir-rigward tal-programmi ta’ ħidma għall-appoġġ tas-setturi taż-żejt taż-żebbuġa u taż-żebbuġ tal-mejda, ir-Regolament ta’ Implimentazzjoni tal-Kummissjoni (UE) Nru 615/2014 (15) jinkludi regoli dwar il-verifiki fuq il-post biex jiġi vverifikat li l-kundizzjonijiet għall-għoti ta’ finanzjament tal-Unjoni huma ssodisfati. Il-miżuri li ddaħħlu fis-seħħ biex jindirizzaw il-pandemija tal-COVID-19 jistgħu jwasslu għal diffikultajiet fit-twettiq ta’ dawk il-verifiki kif jeżiġi l-Artikolu 6 ta’ dak ir-Regolament. Għalhekk jixraq li tingħata flessibbiltà lill-Istati Membri billi fis-sena kalendarja 2022 tiġi permessa s-sostituzzjoni ta’ verifiki fuq il-post permezz ta’ verifiki alternattivi.
                  
               
                     (20)
                  
                  
                     Ir-Regolament ta’ Implimentazzjoni tal-Kummissjoni (UE) 2015/1368 (16) fir-rigward tal-għajnuna lis-settur tal-apikultura jinkludi regoli dwar il-monitoraġġ u l-verifiki fir-rigward tal-implimentazzjoni korretta tal-programmi nazzjonali tal-apikultura, tan-nefqa reali mġarrba u tal-għadd korrett ta’ duqqajs irrapportat minn dawk li jrabbu n-naħal. Skont l-Artikolu 8(3) ta’ dak ir-Regolament, l-Istati Membri għandhom jiżguraw li mill-inqas 5 % tal-applikanti għall-għajnuna fil-qafas tal-programmi tal-apikultura tagħhom ikunu soġġetti għall-verifiki fuq il-post. Il-miżuri li ddaħħlu fis-seħħ biex jindirizzaw il-pandemija tal-COVID-19 jistgħu jwasslu għal diffikultajiet fit-twettiq tal-għadd ta’ verifiki fuq il-post meħtieġa biex jissodisfaw dak il-livell limitu. Għalhekk, jixraq li tingħata flessibbiltà lill-Istati Membri billi tiġi permessa deroga minn dak ir-rekwiżit. Madankollu jenħtieġ li din id-deroga ma twassalx biex jiżdied ir-riskju għal pagamenti mhux dovuti. Għalhekk, kull tnaqqis fl-għadd ta’ verifiki fuq il-post jenħtieġ li jiġi sostitwit kemm jista’ jkun b’kontrolli alternattivi.
                  
               
                     (21)
                  
                  
                     Minħabba l-għażliet preċedenti ta’ flessibbiltà li ġew offruti lill-Istati Membri fl-aħħar sentejn dwar iż-żieda fir-rati ta’ kontroll, huwa importanti li tiġi restawrata r-regola oriġinali li għandha effett deterrenti sinifikanti u li tiġi ċċarata s-sena li jenħtieġ li titqies biex tiġi ddeterminata ż-żieda fir-rata ta’ kontroll f’konformità mal-Artikolu 35 u mal-Artikoli 50(5) u 68(4) tar-Regolament ta’ Implimentazzjoni (UE) Nru 809/2014 u l-Artikolu 59(5) tar-Regolament (UE) Nru 1306/2013. Fid-dawl tal-bidliet possibbli implimentati mill-Istati Membri fil-proċeduri ta’ kontroll tagħhom wara d-detezzjoni tan-nonkonformitajiet, l-applikazzjoni ta’ mekkaniżmi korrettivi li jirreferu għan-nonkonformitajiet żvelati matul il-kontrolli relatati mas-sena tat-talba 2019 ma titqiesx xierqa u jenħtieġ li titqies l-aktar sena riċenti. Għalhekk, huwa neċessarju li l-Artikoli 3, 5 u 6 tar-Regolament ta’ Implimentazzjoni (UE) 2021/725 jiġu emendati.
                  
               
                     (22)
                  
                  
                     Jenħtieġ li d-derogi mir-Regolamenti ta’ Implimentazzjoni (UE) Nru 809/2014, (UE) Nru 180/2014, (UE) Nru 181/2014, (UE) 2017/892, (UE) 2016/1150, (UE) 2018/274, (UE) Nru 615/2014 u (UE) 2015/1368 previsti f’dan ir-Regolament jippermettu lill-Istati Membri jevitaw dewmien fil-miżuri ta’ kontroll u fl-ipproċessar tal-applikazzjonijiet għall-għajnuna, u b’hekk jiġi evitat id-dewmien fil-pagamenti lill-benefiċjarji għas-sena 2022. Madankollu, huwa essenzjali li dawn id-derogi ma jfixklux il-ġestjoni finanzjarja tajba u r-rekwiżit ta’ livell suffiċjenti ta’ assigurazzjoni. Għaldaqstant, l-Istati Membri li jagħmlu użu minn dawk id-derogi għandhom ir-responsabbiltà li jieħdu l-miżuri kollha meħtieġa biex jiżguraw li jiġu evitati pagamenti żejda u jkun istigat l-irkupru ta’ ammonti mhux dovuti. Barra minn hekk, jenħtieġ li l-użu ta’ dawn id-derogi jkun kopert mid-dikjarazzjoni tal-ġestjoni msemmija fl-Artikolu 7(3), l-ewwel subparagrafu, il-punt (b) tar-Regolament (UE) Nru 1306/2013 għas-snin finanzjarji 2022 u 2023.
                  
               
                     (23)
                  
                  
                     Sabiex tiġi żgurata l-implimentazzjoni bla xkiel tal-miżuri previsti f’dan ir-Regolament u meħtieġa biex l-Istati Membri jorganizzaw kampanji ta’ kontroll filwaqt li jirrispettaw il-miżuri li ddaħħlu fis-seħħ biex jindirizzaw il-pandemija tal-COVID-19, jenħtieġ li dan ir-Regolament jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea u japplika b’mod retroattiv biex l-Istati membri jkunu jistgħu jimplimentaw il-modifiki previsti mill-bidu tal-kampanji ta’ kontroll rispettivi: jenħtieġ li l-miżuri fil-Kapitoli I u II u l-Kapitolu III, it-Taqsimiet 3 u 4, japplikaw mill-1 ta’ Jannar 2022 biex jikkorrispondu mas-sena tat-talba fis-sistema integrata ta’ amministrazzjoni u kontroll jew mas-sena kalendarja għall-miżuri ta’ appoġġ għall-iżvilupp rurali li mhumiex relatati maż-żona u mal-annimali u l-miżuri fis-settur tal-inbid; jenħtieġ li l-miżuri fil-Kapitolu III, it-Taqsimiet 1 u 2, japplikaw mis-16 ta’ Ottubru 2021 biex jikkorrispondu mas-sena finanzjarja u jenħtieġ li l-miżuri fil-Kapitolu III, it-Taqsima 5, japplikaw mill-1 ta’ Awwissu 2021 biex jikkorrispondu mas-sena tal-apikultura.
                  
               
                     (24)
                  
                  
                     Il-miżuri previsti f’dan ir-Regolament huma f’konformità mal-opinjoni tal-Kumitat dwar il-Fondi Agrikoli, il-Kumitat għall-Pagamenti Diretti, il-Kumitat għall-Iżvilupp Rurali u l-Kumitat għall-Organizzazzjoni Komuni tas-Swieq Agrikoli,
                  
               ADOTTAT DAN IR-REGOLAMENT:
         KAPITOLU I
         
            Derogi mir-Regolament (UE) Nru 809/2014
         
         
            Artikolu 1
            B’deroga mill-Artikoli 24(4), 48(5), 49(1), 52(1), l-Artikolu 60(2), it-tielet subparagrafu, u l-Artikolu 71(3) tar-Regolament ta’ Implimentazzjoni (UE) Nru 809/2014, minħabba l-miżuri li ddaħħlu fis-seħħ biex jindirizzaw il-pandemija tal-COVID-19, għall-verifiki li jridu jitwettqu fir-rigward tas-sena tat-talba 2022 jew fis-sena kalendarja 2022 rispettivament, l-Istati Membri jistgħu jiddeċiedu li jissostitwixxu għalkollox l-ispezzjonijiet fiżiċi li għandhom jitwettqu skont dak ir-Regolament, b’mod partikolari ż-żjarat fuq il-post u l-verifiki fuq il-post, bl-użu tal-fotointerpretazzjoni tal-ortoimmaġnijiet bis-satellita jew mill-ajru jew bl-użu ta’ teknoloġiji ġodda bħar-ritratti ġeottaggjati jew ta’ evidenza rilevanti oħra inkluż dokument ta’ sostenn ipprovdut mill-benefiċjarju fuq talba tal-awtorità kompetenti, li jkun jippermetti li jinsiltu minnha konklużjonijiet definittivi għas-sodisfazzjon tal-awtorità kompetenti.
            Jekk iż-żjarat fil-post tal-operazzjoni appoġġata jew fis-sit tal-investiment imsemmi fl-Artikolu 48(5) tar-Regolament ta’ Implimentazzjoni (UE) Nru 809/2014 ma jkunux jistgħu jiġu sostitwiti b’dokument ta’ sostenn rilevanti, l-Istati Membri għandhom iwettqu dawk iż-żjarat wara li jsir il-pagament finali.
         
         
            Artikolu 2
            B’deroga mill-Artikoli 26(4) u 42(1) tar-Regolament ta’ Implimentazzjoni (UE) Nru 809/2014, meta minħabba l-miżuri li ddaħħlu fis-seħħ biex jindirizzaw il-pandemija tal-COVID-19, l-Istati Membri ma jkunux f’pożizzjoni li jwettqu l-verifiki fuq il-post fil-limitu ta’ żmien stabbilit minn dawk id-dispożizzjonijiet, u l-metodi alternattivi inkluż l-użu ta’ teknoloġiji ġodda ma jkunux jistgħu jipprovdu l-evidenza meħtieġa, l-Istati Membri jistgħu jiddeċiedu li jwettqu dawk il-verifiki fir-rigward tas-sena tat-talba 2022 jew tas-sena kalendarja 2022 rispettivament fi kwalunkwe żmien tas-sena, dment li dawn xorta jippermettu l-verifika tal-kundizzjonijiet tal-eliġibbiltà.
         
         
            Artikolu 3
            
               1.   Meta minħabba l-miżuri li ddaħħlu fis-seħħ biex jindirizzaw il-pandemija tal-COVID-19, l-Istati Membri ma jkunux f’pożizzjoni li jwettqu l-verifiki fuq il-post fis-sena tat-talba 2022 jew fis-sena kalendarja 2022 rispettivament, f’konformità mar-rekwiżiti stabbiliti fl-Artikoli 30 sa 33, l-Artikolu 40a(1), l-ewwel subparagrafu, il-punt (c), l-Artikolu 40a(2), il-punt (b), l-Artikolu 50(1), l-ewwel subparagrafu, l-Artikolu 52(2), l-Artikolu 60(2), it-tielet subparagrafu, u l-Artikolu 68(1), l-ewwel subparagrafu tar-Regolament ta’ Implimentazzjoni (UE) Nru 809/2014, l-Istati Membri jistgħu jiddeċiedu li japplikaw ir-regoli stabbiliti fil-paragrafi 2 sa 10 rispettivament ta’ dan l-Artikolu.
            
            
               2.   B’deroga mill-Artikolu 30 tar-Regolament ta’ Implimentazzjoni (UE) Nru 809/2014, fis-sena tat-talba 2022, ir-rata ta’ kontroll għandha tkun mill-inqas:
               
                           (a)
                        
                        
                           3 % tal-benefiċjarji kollha li japplikaw għall-iskema ta’ pagament bażiku jew għall-iskema ta’ pagament uniku skont l-erja;
                        
                     
                           (b)
                        
                        
                           3 % tal-benefiċjarji kollha li japplikaw għall-pagament ridistributtiv;
                        
                     
                           (c)
                        
                        
                           3 % tal-benefiċjarji kollha li japplikaw għall-pagament għal żoni b’restrizzjonijiet naturali;
                        
                     
                           (d)
                        
                        
                           3 % tal-benefiċjarji kollha li japplikaw għall-pagament għall-bdiewa żgħażagħ;
                        
                     
                           (e)
                        
                        
                           3 % tal-benefiċjarji kollha li japplikaw għall-pagamenti relatati maż-żona fil-kuntest tal-appoġġ akkoppjat volontarju;
                        
                     
                           (f)
                        
                        
                           3 % tal-benefiċjarji kollha li japplikaw għall-pagament skont l-iskema għall-bdiewa żgħar;
                        
                     
                           (g)
                        
                        
                           10 % taż-żoni ddikjarati għall-produzzjoni tal-qanneb;
                        
                     
                           (h)
                        
                        
                           3 % tal-benefiċjarji kollha li japplikaw għall-pagament speċifiku għall-għelejjel għall-qoton.
                        
                     L-Istati Membri li diġà ddeċidew li jnaqqsu r-rati ta’ kontroll ta’ ċerti skemi għal 3 % f’konformità mal-Artikolu 36 tar-Regolament ta’ Implimentazzjoni (UE) Nru 809/2014, jistgħu jkomplu jnaqqsu l-perċentwali stabbiliti għal dawk l-iskemi f’dan il-paragrafu għal 1 %. L-Istati Membri li jkunu introduċew sistema ta’ approvazzjoni minn qabel għall-kultivazzjoni tal-qanneb f’konformità mal-Artikolu 36(6) ta’ dak ir-Regolament ma għandhomx ikomplu jnaqqsu r-rata ta’ kontroll taħt l-10 %.
            
            
               3.   B’deroga mill-Artikolu 31 tar-Regolament ta’ Implimentazzjoni (UE) Nru 809/2014, fis-sena tat-talba 2022, ir-rata ta’ kontroll għandha tkun mill-inqas:
               
                           (a)
                        
                        
                           3 % tal-benefiċjarji kollha li meħtieġa jħarsu l-prattiki agrikoli ta’ benefiċċju għall-klima u għall-ambjent;
                        
                     
                           (b)
                        
                        
                           1 %:
                           
                                       (i)
                                    
                                    
                                       jew tal-benefiċjarji kollha li jikkwalifikaw għall-pagament ta’ ekoloġizzazzjoni u huma eżentati kemm mill-obbligu tad-diversifikazzjoni tal-għelejjel u kemm mill-obbligu tal-erja b’fokus ekoloġiku peress li ma jilħqux il-livelli limiti msemmija fl-Artikoli 44 u 46 tar-Regolament (UE) Nru 1307/2013 u l-obbligi msemmija fl-Artikolu 45 ta’ dak ir-Regolament ma jikkonċernawhomx;
                                    
                                 
                                       (ii)
                                    
                                    
                                       jew, fis-snin li fihom l-Artikolu 44 tar-Regolament Delegat tal-Kummissjoni (UE) Nru 639/2014 (17) ma japplikax fi Stat Membru, tal-benefiċjarji li jikkwalifikaw għall-pagament ta’ ekoloġizzazzjoni li huma eżentati kemm mill-obbligu tad-diversifikazzjoni tal-għelejjel u kemm mill-obbligu tal-erja b’fokus ekoloġiku peress li ma jilħqux il-livelli limiti msemmija fl-Artikoli 44 u 46 tar-Regolament (UE) Nru 1307/2013 u li ma jikkonċernawhomx l-obbligi msemmija fl-Artikolu 45(1) ta’ dak ir-Regolament;
                                    
                                 
                     
                           (c)
                        
                        
                           3 % tal-benefiċjarji kollha huma meħtieġa jħarsu l-prattiki tal-ekoloġizzazzjoni u jużaw l-iskemi nazzjonali jew reġjonali ta’ ċertifikazzjoni ambjentali kif imsemmi fl-Artikolu 43(3), il-punt (b) tar-Regolament (UE) Nru 1307/2013.
                        
                     Fl-istess ħin, ir-rata ta’ kontroll imsemmija fl-ewwel subparagrafu, il-punt (a) għandha tkopri mill-inqas 3 % tal-benefiċjarji kollha li għandhom żoni koperti minn bwar permanenti li huma ambjentalment sensittivi fiż-żoni koperti mid-Direttiva tal-Kunsill 92/43/KEE (18) jew mid-Direttiva 2009/147/KE tal-Parlament Ewropew u tal-Kunsill (19) u żoni sensittivi oħrajn imsemmija fl-Artikolu 45(1) tar-Regolament (UE) Nru 1307/2013.
            
            
               4.   B’deroga mill-Artikolu 32 tar-Regolament ta’ Implimentazzjoni (UE) Nru 809/2014 fis-sena tat-talba 2022, ir-rata ta’ kontroll għandha tkun mill-inqas:
               
                           (a)
                        
                        
                           3 % tal-benefiċjarji kollha li japplikaw għall-miżuri tal-iżvilupp rurali;
                        
                     
                           (b)
                        
                        
                           3 % tal-entitajiet kollettivi kollha li jressqu talba kollettiva.
                        
                     Ir-rata ta’ kontroll imsemmija fl-ewwel subparagrafu, il-punt (a), għall-miżuri previsti fl-Artikoli 28 u 29 tar-Regolament (UE) Nru 1305/2013 tal-Parlament Ewropew u tal-Kunsill (20), ir-rata ta’ kontroll ta’ 3 % għandha tinkiseb fil-livell tal-miżura individwali.
            
            
               5.   B’deroga mill-Artikolu 33 tar-Regolament ta’ Implimentazzjoni (UE) Nru 809/2014 fis-sena tat-talba 2022, ir-rata ta’ kontroll għandha tkun mill-inqas 3 % tal-benefiċjarji kollha li japplikaw għall-iskemi ta’ għajnuna għall-annimali, li jkopru mill-inqas 3 % tal-annimali.
            
            
               6.   B’deroga mill-Artikolu 40a(1), l-ewwel subparagrafu, il-punt (c), l-ewwel sentenza, tar-Regolament ta’ Implimentazzjoni (UE) Nru 809/2014, il-verifiki rilevanti relatati mal-kriterji tal-eliġibbiltà, l-impenji u obbligi oħra għandhom jitwettqu għal mill-inqas 3 % tal-benefiċjarji kkonċernati.
            
            
               7.   B’deroga mill-Artikolu 40a(2), il-punt (b), tar-Regolament ta’ Implimentazzjoni (UE) Nru 809/2014, il-verifiki tal-kontenut ta’ tetraidrokannabinol fil-qanneb għandhom isiru għal mill-inqas 10 % taż-żona.
            
            
               8.   B’deroga mill-Artikolu 50(1), l-ewwel subparagrafu u l-Artikolu 60(2), it-tielet subparagrafu tar-Regolament ta’ Implimentazzjoni (UE) Nru 809/2014, fis-sena kalendarja 2022, ir-rata ta’ verifiki għandha tkun mill-inqas 3 %.
            
            
               9.   B’deroga mill-Artikolu 52(2) tar-Regolament ta’ Implimentazzjoni (UE) Nru 809/2014, ir-rata ta’ kontroll, fis-sena kalendarja 2022, għall-verifiki ex-post għandha tkun mill-inqas 0,6 %.
            
            
               10.   B’deroga mill-Artikolu 68(1), l-ewwel subparagrafu tar-Regolament ta’ Implimentazzjoni (UE) Nru 809/2014 ir-rata minima ta’ kontroll fis-sena tat-talba 2022, għall-kundizzjonalità għandha tkun 0,5 %.
            
         
         KAPITOLU II
         
            Derogi mill-miżuri speċifiċi favur ir-reġjuni ultraperifiċi tal-Unjoni u l-gżejjer minuri tal-Eġew
         
         
            TAQSIMA 1
         
         
            
               Derogi mir-Regolament ta’ Implimentazzjoni (UE) Nru 180/2014
            
         
         
            Artikolu 4
            
               1.   B’deroga mill-Artikolu 16(2) tar-Regolament ta’ Implimentazzjoni (UE) Nru 180/2014, meta minħabba l-miżuri li ddaħħlu fis-seħħ biex jindirizzaw il-pandemija tal-COVID-19, l-Istati Membri ma jkunux f’pożizzjoni li jwettqu l-verifiki fiżiċi fir-reġjuni ultraperiferiċi f’konformità mar-regoli stabbiliti f’dik id-dispożizzjoni, fis-sena 2022 l-Istati Membri jistgħu jiddeċiedu li jorganizzaw verifiki fiżiċi f’konformità mar-regoli stabbiliti fil-paragrafu 2 ta’ dan l-Artikolu.
            
            
               2.   Il-verifiki fiżiċi li jitwettqu fir-reġjun ultraperiferiku kkonċernat fuq l-importazzjoni, id-dħul, l-esportazzjoni u l-konsenja ta’ prodotti agrikoli għandhom jinvolvu kampjun rappreżentattiv li jammonta għal mill-inqas 3 % tal-liċenzji u taċ-ċertifikati ppreżentati f’konformità mal-Artikolu 9 tar-Regolament ta’ Implimentazzjoni (UE) Nru 180/2014.
            
            
               3.   B’deroga mill-Artikolu 22 tar-Regolament ta’ Implimentazzjoni (UE) Nru 180/2014, meta minħabba l-miżuri li ddaħħlu fis-seħħ biex jindirizzaw il-pandemija tal-COVID-19, l-Istati Membri ma jkunux f’pożizzjoni li jwettqu l-verifiki fuq il-post fir-reġjuni ultraperiferiċi f’konformità mar-regoli stabbiliti f’dak l-Artikolu, fis-sena 2022 l-Istati Membri jistgħu jiddeċiedu li jorganizzaw verifiki fuq il-post f’konformità mar-regoli stabbiliti fil-paragrafu 4 ta’ dan l-Artikolu.
            
            
               4.   Abbażi tal-analiżi tar-riskju mwettqa f’konformità mal-Artikolu 24(1) tar-Regolament ta’ Implimentazzjoni (UE) Nru 180/2014, l-awtoritajiet kompetenti għandhom iwettqu verifiki fuq il-post permezz tat-teħid ta’ kampjuni ta’ mill-inqas 3 % tal-applikazzjonijiet għall-għajnuna. Il-kampjun għandu jirrappreżenta wkoll mill-inqas 3 % tal-ammonti koperti mill-għajnuna għal kull azzjoni.
            
            
               5.   B’deroga mill-Artikolu 16(2) u mill-Artikolu 22 tar-Regolament ta’ Implimentazzjoni (UE) Nru 180/2014, meta minħabba l-miżuri li ddaħħlu fis-seħħ biex tiġi indirizzata l-pandemija tal-COVID-19, l-Istati Membri ma jkunux f’pożizzjoni li jwettqu l-verifiki fuq il-post fir-rigward tal-miżuri speċifiċi favur ir-reġjuni ultraperiferiċi f’konformità mar-regoli stabbiliti f’dawk id-dispożizzjonijiet għas-sena 2022, l-Istati Membri jistgħu jiddeċiedu:
               
                           (a)
                        
                        
                           li jissostitwixxu l-verifiki fuq il-post bl-użu ta’ teknoloġiji ġodda, inkluż ir-ritratti ġeottaggjati, ir-ritratti datati, ir-rapporti datati ta’ sorveljanza bid-droni, il-vidjokonferenzi mal-benefiċjarji jew bi kwalunkwe evidenza dokumentata rilevanti li tista’ sservi bħala sostenn meta tiġi vverifikata l-implimentazzjoni korretta tal-miżuri;
                        
                     
                           (b)
                        
                        
                           li jwettqu dawk il-verifiki fi kwalunkwe żmien tas-sena, dment li xorta jippermettu l-verifika tal-kundizzjonijiet tal-eliġibbiltà, inkluż wara li jsir il-pagament finali.
                        
                     
         
         
            TAQSIMA 2
         
         
            
               Derogi mir-Regolament ta’ Implimentazzjoni (UE) Nru 181/2014
            
         
         
            Artikolu 5
            
               1.   B’deroga mill-Artikolu 13(2) tar-Regolament ta’ Implimentazzjoni (UE) Nru 181/2014, meta minħabba l-miżuri li ddaħħlu fis-seħħ biex jindirizzaw il-pandemija tal-COVID-19, il-Greċja ma tkunx f’pożizzjoni li twettaq verifiki fiżiċi f’konformità mar-regoli stabbiliti f’dik id-dispożizzjoni, fis-sena 2022 il-Greċja tista’ tiddeċiedi li torganizza verifiki fiżiċi f’konformità mar-regoli stabbiliti fil-paragrafu 2 ta’ dan l-Artikolu.
            
            
               2.   Il-verifiki fiżiċi mwettqa fil-gżejjer minuri tal-Eġew mad-dħul ta’ prodotti agrikoli għandhom jinvolvu kampjun rappreżentattiv li jammonta għal mill-inqas 3 % taċ-ċertifikati mressqa f’konformità mal-Artikolu 7 tar-Regolament ta’ Implimentazzjoni (UE) Nru 181/2014. Il-verifiki fiżiċi mwettqa fil-gżejjer minuri tal-Eġew fuq l-esportazzjoni jew il-konsenja previsti fit-Taqsima 3 ta’ dak ir-Regolament għandhom jinvolvu kampjun rappreżentattiv ta’ mill-inqas 3 % tal-operazzjonijiet, abbażi tal-profili tar-riskju stabbiliti mill-Greċja.
            
            
               3.   B’deroga mill-Artikolu 20 tar-Regolament ta’ Implimentazzjoni (UE) Nru 181/2014, meta minħabba l-miżuri li ddaħħlu fis-seħħ biex jindirizzaw il-pandemija tal-COVID-19, il-Greċja ma tkunx f’pożizzjoni li twettaq verifiki fuq il-post f’konformità mar-regoli stabbiliti f’dak l-Artikolu, fis-sena 2022 il-Greċja tista’ tiddeċiedi li torganizza verifiki fuq il-post f’konformità mar-regoli stabbiliti fil-paragrafu 4 ta’ dan l-Artikolu.
            
            
               4.   Abbażi ta’ analiżi tar-riskju f’konformità mal-Artikolu 22(1) tar-Regolament ta’ Implimentazzjoni (UE) Nru 181/2014, l-awtoritajiet kompetenti għandhom iwettqu verifiki fuq il-post permezz tat-teħid ta’ kampjuni, għal kull azzjoni, ta’ mill-inqas 3 % tal-applikazzjonijiet għall-għajnuna. Il-kampjun għandu jirrappreżenta wkoll mill-inqas 3 % tal-ammonti koperti mill-għajnuna għal kull azzjoni.
            
            
               5.   B’deroga mill-Artikolu 13(2) u mill-Artikolu 20 tar-Regolament ta’ Implimentazzjoni (UE) Nru 181/2014, meta minħabba l-miżuri li ddaħħlu fis-seħħ biex jindirizzaw il-pandemija tal-COVID-19, il-Greċja ma tkunx f’pożizzjoni li twettaq verifiki fuq il-post fir-rigward tal-miżuri speċifiċi favur il-gżejjer minuri tal-Eġew f’konformità mar-regoli stabbiliti f’dawk id-dispożizzjonijiet għas-sena 2022, il-Greċja tista’ tiddeċiedi:
               
                           (a)
                        
                        
                           li tissostitwixxi l-verifiki fuq il-post bl-użu ta’ teknoloġiji ġodda, inkluż ir-ritratti ġeottaggjati, ir-ritratti datati, ir-rapporti datati ta’ sorveljanza bid-droni, il-vidjokonferenzi mal-benefiċjarji jew bi kwalunkwe evidenza dokumentata rilevanti li tista’ sservi bħala sostenn meta tiġi vverifikata l-implimentazzjoni korretta tal-miżuri;
                        
                     
                           (b)
                        
                        
                           li twettaq dawk il-verifiki fi kwalunkwe żmien tas-sena, dment li xorta jippermettu l-verifika tal-kundizzjonijiet tal-eliġibbiltà, inkluż wara li jsir il-pagament finali.
                        
                     
         
         KAPITOLU III
         
            Derogi mir-regoli li jimplimentaw l-organizzazzjoni komuni tas-swieq
         
         
            TAQSIMA 1
         
         
            
               Derogi mir-Regolament ta’ Implimentazzjoni (UE) 2017/892
            
         
         
            Artikolu 6
            
               1.   B’deroga mill-Artikolu 24 tar-Regolament ta’ Implimentazzjoni (UE) 2017/892, il-verifiki fuq il-post rigward il-kriterji ta’ rikonoxximent ma għandhomx japplikaw għas-sena 2022.
            
            
               2.   B’deroga mill-Artikolu 27(2) tar-Regolament ta’ Implimentazzjoni (UE) 2017/892, fis-sena 2022, il-verifiki fuq il-post imsemmija fl-Artikolu 27 ta’ dak ir-Regolament għandhom ikunu relatati ma’ kampjun li jirrappreżenta mill-inqas 10 % tal-għajnuna totali li tkun saret applikazzjoni għaliha fis-sena 2021.
            
            
               3.   B’deroga mill-Artikolu 27(7) tar-Regolament ta’ Implimentazzjoni (UE) 2017/892, ir-regola li l-azzjonijiet fuq azjendi individwali ta’ membri tal-organizzazzjonijiet tal-produtturi koperti mill-kampjun imsemmi fl-Artikolu 27(2) ta’ dak ir-Regolament għandhom ikunu soġġetti għal mill-inqas żjara waħda fuq il-post li fih ġiet implimentata l-azzjoni biex jiġi vverifikat li twettqet, ma għandhiex tapplika għall-verifiki fuq il-post li twettqu fis-sena 2022.
            
            
               4.   B’deroga mill-Artikolu 29(2) tar-Regolament ta’ Implimentazzjoni (UE) 2017/892, fis-sena 2022, l-Istati Membri jistgħu jivverifikaw perċentwal iżgħar għall-prodotti kollha li jkunu ġew irtirati, irrispettivament mid-destinazzjoni maħsuba tagħhom, mill-perċentwal stabbilit f’dik id-dispożizzjoni, dment li dan ma jkunx inqas minn 10 % tal-kwantitajiet ikkonċernati matul is-sena ta’ kummerċjalizzazzjoni ta’ kwalunkwe organizzazzjoni tal-produtturi.
            
            
               5.   B’deroga mill-Artikolu 30(3) tar-Regolament ta’ Implimentazzjoni (UE) 2017/892, fis-sena 2022, kull verifika għandha tinkludi kampjun li jirrappreżenta mill-inqas 3 % tal-kwantitajiet irtirati mill-organizzazzjoni tal-produtturi matul is-sena ta’ kummerċjalizzazzjoni 2021.
            
            
               6.   B’deroga mill-Artikoli 27(2) u (7), 29(2), 30(3) u 31(1) u (2) tar-Regolament ta’ Implimentazzjoni (UE) 2017/892, matul is-sena 2022, meta l-miżuri li ddaħħlu fis-seħħ biex jindirizzaw il-pandemija tal-COVID-19 jipprevjenu lill-Istati Membri milli jwettqu l-verifiki fuq il-post f’konformità ma’ dawk id-dispożizzjonijiet, il-verifiki fuq il-post jistgħu jiġu sostitwiti b’tipi oħra ta’ verifiki li għandhom jiġu definiti mill-Istati Membri, bħar-ritratti ġeottaggjati, ir-ritratti datati, ir-rapporti datati tas-sorveljanza bid-droni, il-verifiki amministrattivi jew il-vidjokonferenzi mal-benefiċjarji.
            
         
         
            TAQSIMA 2
         
         
            
               Derogi mir-Regolament ta’ Implimentazzjoni (UE) 2016/1150
            
         
         
            Artikolu 7
            
               1.   B’deroga mill-Artikoli 32(1) u 42(3) tar-Regolament ta’ Implimentazzjoni (UE) 2016/1150, matul is-sena finanzjarja 2022, meta l-miżuri stabbiliti biex jindirizzaw il-pandemija tal-COVID-19 jipprevjenu lill-Istati Membri milli jwettqu l-verifiki fuq il-post f’konformità ma’ dawk id-dispożizzjonijiet, tali verifiki jistgħu jiġu sostitwiti b’tipi oħra ta’ verifiki li għandhom jiġu ddefiniti mill-Istati Membri, bħar-ritratti datati, ir-rapporti datati tas-sorveljanza bid-droni, il-verifiki amministrattivi jew il-vidjokonferenzi mal-benefiċjarji, li jiggarantixxu li r-regoli relatati mal-programmi ta’ appoġġ fis-settur tal-inbid jkunu rrispettati.
            
            
               2.   B’deroga mill-Artikolu 43(3) tar-Regolament ta’ Implimentazzjoni (UE) 2016/1150, matul is-sena finanzjarja 2022, meta l-miżuri li ddaħħlu fis-seħħ biex jindirizzaw il-pandemija tal-COVID-19 jipprevjenu lill-Istati Membri milli jwettqu verifiki fuq il-post f’konformità ma’ dik id-dispożizzjoni, dawk il-verifiki fuq l-operazzjonijiet tal-ħsad bikri għandhom isiru sal-15 ta’ Settembru 2022.
            
         
         
            TAQSIMA 3
         
         
            
               Derogi mir-Regolament ta’ Implimentazzjoni (UE) 2018/274
            
         
         
            Artikolu 8
            
               1.   B’deroga mill-Artikolu 27(3) tar-Regolament ta’ Implimentazzjoni (UE) 2018/274, meta l-miżuri li ddaħħlu fis-seħħ biex jindirizzaw il-pandemija tal-COVID-19 jipprevjenu lill-Istati Membri milli jiġbru u jipproċessaw l-għeneb frisk matul il-perjodu tal-ħsad tal-għeneb fis-sena 2022 sal-livell tal-għadd ta’ kampjuni stabbilit fil-Parti II tal-Anness III ta’ dak ir-Regolament, l-Istati Membri jistgħu jidderogaw minn dak l-għadd ta’ kampjuni.
            
            
               2.   B’deroga mill-Artikolu 31(2), il-punt (b), tar-Regolament ta’ Implimentazzjoni (UE) 2018/274, meta l-miżuri li ddaħħlu fis-seħħ biex jindirizzaw il-pandemija tal-COVID-19 jipprevjenu lill-Istati Membri milli jwettqu verifiki fuq il-post fis-sena 2022 f’konformità ma’ dik id-dispożizzjoni, l-Istati Membri għandhom iwettqu dawk il-verifiki lil mill-inqas 3 % tal-vitikulturi kollha identifikati fir-reġistru tal-vinji.
            
            
               3.   B’deroga mill-Artikolu 31(2), il-punt (c), tar-Regolament ta’ Implimentazzjoni (UE) 2018/274, fis-sena 2022 l-Istati Membri jistgħu jissospendu temporanjament il-verifiki sistematiċi fuq il-post li jitwettqu f’żoni mħawla bid-dwieli li ma jinsabu fl-ebda fajl tal-vitikultur, f’każijiet meta l-miżuri li ddaħħlu fis-seħħ biex jindirizzaw il-pandemija tal-COVID-19 jipprevjenu lill-Istati Membri milli jwettqu dawn il-verifiki.
            
         
         
            TAQSIMA 4
         
         
            
               Derogi mir-Regolament ta’ Implimentazzjoni (UE) Nru 615/2014
            
         
         
            Artikolu 9
            B’deroga mill-Artikolu 6 tar-Regolament ta’ Implimentazzjoni (UE) Nru 615/2014, meta l-miżuri li ddaħħlu fis-seħħ biex jindirizzaw il-pandemija tal-COVID-19 jipprevjenu lill-Istati Membri milli jwettqu l-verifiki fuq il-post fi żmien xieraq fis-sena kalendarja 2022, l-Istati Membri jistgħu jiddeċiedu li jissostitwixxu parzjalment jew kompletament il-verifiki fuq il-post bil-verifiki amministrattivi jew bl-użu ta’ evidenza rilevanti, inkluż ritratti ġeottaggjati, konverżazzjonijiet bil-vidjo jew evidenza oħra f’format elettroniku.
         
         
            TAQSIMA 5
         
         
            
               Derogi mir-Regolament ta’ Implimentazzjoni (UE) 2015/1368
            
         
         
            Artikolu 10
            B’deroga mill-Artikolu 8(3) tar-Regolament ta’ Implimentazzjoni (UE) 2015/1368, matul is-sena tal-apikultura 2022 l-Istati Membri jistgħu jiddeċiedu li jiddevjaw mil-livell limitu ta’ 5 % fir-rigward tal-verifiki fuq il-post tal-applikanti għall-għajnuna fil-qafas tal-programm tal-apikultura tagħhom, dment li dawn jissostitwixxu l-verifiki fuq il-post ippjanati b’verifiki alternattivi billi jitolbu ritratti, billi jagħmlu konverżazzjonijiet bil-vidjo jew b’xi mezz ieħor li jista’ jservi bħala sostenn meta tkun qed tiġi vverifikata l-implimentazzjoni korretta tal-miżuri inklużi fil-programm tal-apikultura.
         
         KAPITOLU IV
         
            Emendi tar-Regolament ta’ Implimentazzjoni (UE) 2021/725
         
         
            Artikolu 11
            Ir-Regolament ta’ Implimentazzjoni (UE) 2021/725 huwa emendat kif ġej:
            
                        1.
                     
                     
                        L-Artikolu 3 huwa emendat kif ġej:
                        
                                    (a)
                                 
                                 
                                    il-paragrafu 6 huwa sostitwit b’dan li ġej:
                                    
                                       “6.   B’deroga mill-Artikolu 35 tar-Regolament ta’ Implimentazzjoni (UE) Nru 809/2014, l-Istati Membri jistgħu jiddeċiedu li ma japplikawx iż-żieda fir-rata ta’ kontroll li kellha tiġi applikata fis-sena tat-talba 2021 għall-iskemi ta’ għajnuna u l-miżuri ta’ appoġġ imsemmija fil-paragrafi 2 sa 5 ta’ dan l-Artikolu.”;
                                    
                                 
                              
                                    (b)
                                 
                                 
                                    il-paragrafu 10 huwa sostitwit b’dan li ġej:
                                    
                                       “10.   B’deroga mill-Artikolu 50(5) tar-Regolament ta’ Implimentazzjoni (UE) Nru 809/2014, l-Istati Membri jistgħu jiddeċiedu li ma japplikawx iż-żieda fir-rata ta’ kontroll li kellha tiġi applikata fis-sena kalendarja 2021 għall-iskemi ta’ għajnuna u l-miżuri ta’ appoġġ imsemmija fil-paragrafi 2 sa 5 ta’ dan l-Artikolu.”;
                                    
                                 
                              
                                    (c)
                                 
                                 
                                    il-paragrafu 13 huwa sostitwit b’dan li ġej:
                                    
                                       “13.   B’deroga mill-Artikolu 68(4) tar-Regolament ta’ Implimentazzjoni (UE) Nru 809/2014, l-Istati Membri jistgħu jiddeċiedu li ma japplikawx iż-żieda fir-rati ta’ kontroll li kellha tiġi applikata fis-sena tat-talba 2021.”;
                                    
                                 
                              
                  
                        2.
                     
                     
                        fl-Artikolu 5, il-paragrafu 6 huwa sostitwit b’dan li ġej:
                        
                           “6.   B’deroga mill-Artikolu 59(5) tar-Regolament (UE) Nru 1306/2013, l-Istati Membri jistgħu jiddeċiedu li ma japplikawx iż-żieda fir-rata ta’ kontroll li kellha tiġi applikata fis-sena tat-talba 2021 għall-iskemi ta’ għajnuna u l-miżuri ta’ appoġġ imsemmija fil-paragrafi 1 sa 5 ta’ dan l-Artikolu.”;
                        
                     
                  
                        3.
                     
                     
                        fl-Artikolu 6, il-paragrafu 6 huwa sostitwit b’dan li ġej:
                        
                           “6.   B’deroga mill-Artikolu 59(5) tar-Regolament (UE) Nru 1306/2013, il-Greċja tista’ tiddeċiedi li ma tapplikax iż-żieda fir-rata ta’ kontroll li kellha tiġi applikata fis-sena tat-talba 2021 għall-iskemi ta’ għajnuna u l-miżuri ta’ appoġġ imsemmija fil-paragrafi 1 sa 5 ta’ dan l-Artikolu.”.
                        
                     
                  
         KAPITOLU V
         
            Dispożizzjonijiet ġenerali
         
         
            Artikolu 12
            Għall-Istati Membri li japplikaw id-dispożizzjonijiet skont il-Kapitoli I, II u III, id-dikjarazzjoni tal-ġestjoni li trid titfassal skont l-Artikolu 7(3), l-ewwel subparagrafu, il-punt (b), tar-Regolament (UE) Nru 1306/2013 għandha tinkludi konferma li kienu evitati pagamenti żejda lill-benefiċjarji u li kien istigat l-irkupru ta’ ammonti mhux dovuti abbażi tal-verifika tal-informazzjoni kollha meħtieġa għas-snin finanzjarji 2022 u 2023.
         
         KAPITOLU VI
         
            Dispożizzjonijiet finali
         
         
            Artikolu 13
            Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            Il-Kapitoli I u II, il-Kapitolu III, it-Taqsimiet 3 u 4, u l-Kapitolu IV għandhom japplikaw mill-1 ta’ Jannar 2022.
            Il-Kapitolu III, it-Taqsimiet 1 u 2, għandhom japplikaw mis-16 ta’ Ottubru 2021.
            Il-Kapitolu III, it-Taqsima 5, għandha tapplika mill-1 ta’ Awwissu 2021.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-8 ta’ Lulju 2022.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 347, 20.12.2013, p. 549.
         
            (2)  ĠU L 78, 20.3.2013, p. 23.
         
            (3)  ĠU L 78, 20.3.2013, p. 41.
         
            (4)  Ir-Regolament ta’ Implimentazzjoni tal-Kummissjoni (UE) 2020/532 tas-16 ta’ April 2020 li fir-rigward tas-sena 2020 jidderoga mir-Regolamenti ta’ Implimentazzjoni (UE) Nru 809/2014, (UE) Nru 180/2014, (UE) Nru 181/2014, (UE) 2017/892, (UE) 2016/1150, (UE) 2018/274, (UE) 2017/39, (UE) 2015/1368 u (UE) 2016/1240 fir-rigward ta’ ċerti verifiki amministrattivi u fuq il-post, applikabbli permezz tal-Politika Agrikola Komuni (ĠU L 119, 17.4.2020, p. 3).
         
            (5)  Ir-Regolament ta’ Implimentazzjoni tal-Kummissjoni (UE) 2021/725 tal-4 ta’ Mejju 2021 li jidderoga fir-rigward tas-sena 2021 mir-Regolamenti ta’ Implimentazzjoni (UE) Nru 809/2014, (UE) Nru 180/2014, (UE) Nru 181/2014, (UE) 2017/892, (UE) 2016/1150, (UE) 2018/274, (UE) Nru 615/2014 u (UE) 2015/1368 fir-rigward ta’ ċerti verifiki amministrattivi u fuq il-post, applikabbli fil-qafas tal-Politika Agrikola Komuni (ĠU L 155, 5.5.2021, p. 8).
         
            (6)  Ir-Regolament ta’ Implimentazzjoni tal-Kummissjoni (UE) Nru 809/2014 tas-17 ta’ Lulju 2014 li jistabbilixxi r-regoli għall-applikazzjoni tar-Regolament (UE) Nru 1306/2013 tal-Parlament Ewropew u tal-Kunsill fir-rigward tas-sistema integrata ta’ amministrazzjoni u kontroll, tal-miżuri tal-iżvilupp rurali u tal-kundizzjonalità (ĠU L 227, 31.7.2014, p. 69).
         
            (7)  Ir-Regolament (UE) Nru 1307/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi regoli għal pagamenti diretti lill-bdiewa taħt skemi ta’ appoġġ fil-qafas tal-politika agrikola komuni u li jħassar ir-Regolament tal-Kunsill (KE) Nru 637/2008 u r-Regolament tal-Kunsill (KE) Nru 73/2009 (ĠU L 347, 20.12.2013, p. 608).
         
            (8)  Ir-Regolament ta’ Implimentazzjoni tal-Kummissjoni (UE) Nru 180/2014 tal-20 ta’ Frar 2014 li jistabbilixxi r-regoli għall-applikazzjoni tar-Regolament (UE) Nru 228/2013 tal-Parlament Ewropew u tal-Kunsill li jistabbilixxi miżuri speċifiċi għall-agrikoltura fir-reġjuni ultraperiferiċi tal-Unjoni (ĠU L 63, 4.3.2014, p. 13).
         
            (9)  Ir-Regolament ta’ Implimentazzjoni tal-Kummissjoni (UE) Nru 181/2014 tal-20 ta’ Frar 2014 li jistabbilixxi r-regoli għall-applikazzjoni tar-Regolament (UE) Nru 229/2013 tal-Parlament Ewropew u tal-Kunsill li jistabbilixxi miżuri speċifiċi għall-agrikoltura favur il-gżejjer minuri fil-Baħar Eġew (ĠU L 63, 4.3.2014, p. 53).
         
            (10)  Ir-Regolament ta’ Implimentazzjoni tal-Kummissjoni (UE) 2017/892 tat-13 ta’ Marzu 2017 li jistabbilixxi regoli għall-applikazzjoni tar-Regolament (UE) Nru 1308/2013 tal-Parlament Ewropew u tal-Kunsill fis-setturi tal-frott u l-ħxejjex u tal-frott u l-ħxejjex ipproċessati (ĠU L 138, 25.5.2017, p. 57).
         
            (11)  Ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (ĠU L 347, 20.12.2013, p. 671).
         
            (12)  Ir-Regolament ta’ Implimentazzjoni tal-Kummissjoni (UE) 2016/1150 tal-15 ta’ April 2016 li jistabbilixxi r-regoli tal-applikazzjoni tar-Regolament (UE) Nru 1308/2013 tal-Parlament Ewropew u tal-Kunsill fil-każ ta’ programmi nazzjonali ta’ appoġġ fis-settur tal-inbid (ĠU L 190, 15.7.2016, p. 23).
         
            (13)  Ir-Regolament ta’ Implimentazzjoni tal-Kummissjoni (UE) 2018/274 tal-11 ta’ Diċembru 2017 li jistabbilixxi r-regoli għall-applikazzjoni tar-Regolament (UE) Nru 1308/2013 tal-Parlament Ewropew u tal-Kunsill fir-rigward tal-iskema tal-awtorizzazzjonijiet għat-tħawwil tad-dwieli, iċ-ċertifikazzjoni, ir-reġistru tad-dħul u l-ħruġ, id-dikjarazzjonijiet obbligatorji u n-notifiki, u tar-Regolament (UE) Nru 1306/2013 tal-Parlament Ewropew u tal-Kunsill fir-rigward tal-kontrolli rilevanti, u li jħassar ir-Regolament ta’ Implimentazzjoni tal-Kummissjoni (UE) 2015/561 (ĠU L 58, 28.2.2018, p. 60).
         
            (14)  Ir-Regolament Delegat tal-Kummissjoni (UE) 2018/273 tal-11 ta’ Diċembru 2017 li jissupplimenta r-Regolament (UE) Nru 1308/2013 tal-Parlament Ewropew u tal-Kunsill fejn jidħlu l-iskema tal-awtorizzazzjonijiet għat-taħwil tad-dwieli, ir-reġistru tal-vinji, id-dokumenti ta’ akkumpanjament u ċ-ċertifikazzjoni, ir-reġistru tad-dħul u l-ħruġ, id-dikjarazzjonijiet obbligatorji, in-notifiki u l-pubblikazzjoni tal-informazzjoni notifikata, u li jissupplimenta r-Regolament (UE) Nru 1306/2013 tal-Parlament Ewropew u tal-Kunsill dwar il-kontrolli u penali rilevanti, li jemenda r-Regolamenti tal-Kummissjoni (KE) Nru 555/2008, (KE) Nru 606/2009 u (KE) Nru 607/2009 u li jħassar ir-Regolament tal-Kummissjoni (KE) Nru 436/2009 kif ukoll ir-Regolament ta’ Delega tal-Kummissjoni (UE) 2015/560 (ĠU L 58, 28.2.2018, p. 1).
         
            (15)  Ir-Regolament ta’ Implimentazzjoni tal-Kummissjoni (UE) Nru 615/2014 tas-6 ta’ Ġunju 2014 li jistabbilixxi regoli dettaljati għall-applikazzjoni tar-Regolament (UE) Nru 1306/2013 tal-Parlament Ewropew u tal-Kunsill u tar-Regolament (UE) Nru 1308/2013 tal-Parlament Ewropew u tal-Kunsill fir-rigward tal-programmi ta’ ħidma li jappoġġaw lis-setturi taż-żejt taż-żebbuġa u taż-żebbuġ tal-mejda (ĠU L 168, 7.6.2014, p. 95).
         
            (16)  Ir-Regolament ta’ Implimentazzjoni tal-Kummissjoni (UE) 2015/1368 tas-6 ta’ Awwissu 2015 li jistabbilixxi regoli għall-applikazzjoni tar-Regolament (UE) Nru 1308/2013 tal-Parlament Ewropew u tal-Kunsill fir-rigward tal-għajnuna lis-settur tal-apikultura (ĠU L 211, 8.8.2015, p. 9).
         
            (17)  Ir-Regolament ta’ Delega tal-Kummissjoni (UE) Nru 639/2014 tal-11 ta’ Marzu 2014, li jissupplimenta r-Regolament (UE) Nru 1307/2013 tal-Parlament Ewropew u tal-Kunsill li jistabbilixxi regoli għal pagamenti diretti lill-bdiewa skont skemi ta’ appoġġ fi ħdan il-qafas tal-politika agrikola komuni u li jemenda l-Anness X ta’ dak ir-Regolament (ĠU L 181, 20.6.2014, p. 1).
         
            (18)  Id-Direttiva tal-Kunsill 92/43/KEE tal-21 ta’ Mejju 1992 dwar il-konservazzjoni tal-ħabitat naturali u tal-fawna u l-flora selvaġġa (ĠU L 206, 22.7.1992, p. 7).
         
            (19)  Id-Direttiva 2009/147/KE tal-Parlament Ewropew u tal-Kunsill tat-30 ta’ Novembru 2009 dwar il-konservazzjoni tal-għasafar selvaġġi (ĠU L 20, 26.1.2010, p. 7).
         
            (20)  Ir-Regolament (UE) Nru 1305/2013 tal-Parlament Ewropew u tal-Kunsill tas-17 ta’ Diċembru 2013 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) u li jħassar ir-Regolament tal-Kunsill (KE) Nru 1698/2005 (ĠU L 347, 20.12.2013, p. 487).